**ПРОЕКТ!**

**ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА УПРАВЛЕНИЕ НА ОТПАДЪЦИТЕ**

(Обн. ДВ. бр.53 от 13 Юли 2012г., изм. ДВ. бр.66 от 26 Юли 2013г., изм. ДВ. бр.61 от 25 Юли 2014г., изм. ДВ. бр.98 от 28 Ноември 2014г., изм. ДВ. бр.14 от 20 Февруари 2015г., изм. и доп. ДВ. бр.105 от 30 Декември 2016г., изм. и доп. ДВ. бр.13 от 7 Февруари 2017г., изм. ДВ. бр.85 от 24 Октомври 2017г., изм. и доп. ДВ. бр.88 от 3 Ноември 2017г., изм. ДВ. бр.102 от 22 Декември 2017г., изм. и доп. ДВ. бр.53 от 26 Юни 2018г., изм. и доп. ДВ. бр.77 от 18 Септември 2018г., изм. и доп. ДВ. бр.98 от 27 Ноември 2018г., изм. и доп. ДВ. бр.1 от 3 Януари 2019г., изм. и доп. ДВ. бр.25 от 26 Март 2019г., изм. и доп. ДВ. бр.56 от 16 Юли 2019г., доп. ДВ. бр.81 от 15 Октомври 2019г.)

§ 1. Чл. 1, ал.1се изменя така:.

„Този закон регламентира мерките и контрола за защита на околната среда и човешкото здраве чрез предотвратяване или намаляване на образуването на отпадъци, както и на вредното въздействие от образуването и управлението на отпадъците, и чрез намаляване на цялостното въздействие от използването на ресурси и чрез повишаване ефективността на това използване, което ще способства за прехода към кръгова икономика и за ф гарантиране на дългосрочната конкурентоспособност.“

§ 2. В чл. 2, ал. 2, т. 7 се създава буква „д“ :

„д) вещества, които са предназначени за употреба като фуражни суровини, съгласно определението в чл. 3, параграф 2, буква „ж“ от Регламент (ЕО) № 767/2009 на Европейския парламент и на Съвета от 13 юли 2009 г. относно пускането на пазара и употребата на фуражи, за изменение на Регламент (ЕО) № 1831/2003 на Европейския парламент и на Съвета, за отмяна на Директива 79/373/ЕИО на Съвета, Директива 80/511/ЕИО на Комисията, директиви 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО на Съвета, както и на Решение 2004/217/ЕО на Комисията (ОВ L 229 от 1 септември 2009 г., стр. 1), наричан по-нататък “Регламент (ЕО) № 767/2009”, и които не се състоят от или съдържат странични животински продукти.”

§3. В чл.4, ал.2 накрая се добавя „или с наредба на Министерския съвет.“

§4. В чл. 5 се правят следните изменения:

1. Алинеи 1-3 се изменят така:

„(1) Определени отпадъци престават да бъдат отпадъци по смисъла на § 1, т. 17 от допълнителните разпоредби, когато са подложени на рециклиране или друга дейност по оползотворяване, ако отговарят на следните условия:

1. веществото или предметът трябва да се използва за специфични цели;

2. за веществото или предмета съществува пазар или търсене;

3. веществото или предметът отговарят на техническите изисквания за специфичните цели и са в съответствие с нормативните изисквания и стандарти, приложими към продуктите;

4. употребата на веществото или предмета няма да доведе до вредно въздействие върху околната среда или човешкото здраве.

(2) Когато в законодателството на Европейския съюз не са установени задължителни критерии за прилагането на условията по ал. 1, тези отпадъци престават да бъдат отпадъци в случаите, определени с наредбите по чл. 13, ал. 1 и чл. 43 или с наредба на министъра на околната среда и водите, когато съответните отпадъци са извън техния обхват, при спазване на критерии, които отчитат евентуалните вредни въздействия върху околната среда и човешкото здраве, произтичащи от веществото или предмета, и задължително включват:

1. допустими отпадъци, използвани като суровини за дейностите по оползотворяване;
2. разрешени процеси и техники на обработка;
3. критерии за качество на престаналите да бъдат отпадъци материали, получени от дейности по оползотворяване, в съответствие с приложимите стандарти за продуктите, включително пределно допустими стойности за замърсителите, когато това е необходимо;
4. изисквания по отношение на системите за управление за доказване на съответствие с критериите за край на отпадъка, включително за контрола на качеството, самонаблюдението и акредитацията, когато е уместно; и
5. изискване за декларация за съответствие.

(3) Отпадък по ал. 1 се отчита за изпълнение на целите за оползотворяване и рециклиране, когато са изпълнени изискванията за край на отпадъка по този закон и по съответната наредба по ал. 2.“

2. Алинея 4 се отменя.

§5. Създава се чл.5а:

“Чл. 5а. (1) Всяко лице гарантира, че веществото или предметът отговаря на съответните изисквания съгласно приложимото законодателство относно химичните вещества и продукти, за случаите, когато:

1. употребява за пръв път вещество или предмет , който е престанал да бъде отпадък и не е бил пуснат на пазара или

2. пуска вещество или предмет на пазара за пръв път, след като той е престанал да бъде отпадък.

(2) Условията по чл. 5, ал. 1 трябва да бъдат изпълнени, преди законодателството относно химичните вещества и продукти да е станало приложимо по отношение на вещество или предмет , който е престанал да бъде отпадък.“

§ 6. В чл. 6 се създава се ал.4:

„(4) За предоставяне на стимули за прилагането на йерархията по ал. 1 могат да се използват икономически инструменти и мерки, включително посочените в приложение № 4а.“

§ 7. В чл. 7, ал. 5 накрая на изречението се добавят думите „и наредбите по чл. 13, ал. 1.“

§ 8. В чл. 8, ал. 4 се изменя така:

„(4) Когато опасните отпадъци са смесени по начин, който противоречи на изискванията на този закон, се извършва разделяне, при условие, че това е технически възможно и необходимо за спазване изискванията на чл. 1, ал. 3. Когато разделянето не е необходимо, смесените отпадъци се третират от лица, притежаващи разрешение или комплексно разрешително по чл. 35 за дейности с тях.“

§9. В чл.11 се създава ал.15:

“(15) Лицата по ал.1 предприемат мерки за селективно разрушаване на строежи, за да се създаде възможност за отделянето и безопасното третиране на опасните вещества и улесняване повторната употреба и висококачественото рециклиране чрез избирателното отстраняване на материали, както и гарантиране създаването на системи за сортиране за отпадъците от строителство и разрушаване и най-малко за дървесина, минерални съставки (бетон, тухли, плочки и керамични изделия, камъни), метали, стъкло, пластмаса и гипс. “

§10. В чл. 13 се създава ал. 6:

„(6) В наредбите по ал. 1 се определят и:

1. изискванията към лицата по чл. 14, ал. 1 и ал. 2 относно териториалния им обхват на дейност, и обхвата относно продуктите и материалите, без да се ограничават до територии, в които събирането и управлението на отпадъци е най-рентабилно, и изискванията за осигуряване в съответната територия на подходяща наличност на системи за събиране на отпадъци;

2. ролите и отговорностите на всички заинтересовани участници, включително на лицата по чл. 14, ал. 1, на лицата по чл. 14, ал. 2, на частните или публични оператори, действащи в областта на отпадъците, на органите на местно самоуправление и когато е целесъобразно, на операторите, осъществяващи повторна употреба и подготовка за повторна употреба, и на предприятията по Закона за предприятията на социалната и солидарна икономика;

3. целите за управлението на отпадъците в съответствие с йерархия за управление на отпадъците по чл. 6, ал. 1, в т.ч. количествените цели относно отпадъците от опаковки, излязло от употреба електрическо и електронно оборудване (ИУЕЕО), излезли от употреба моторни превозни средства (ИУМПС), негодни за употреба батерии и акумулатори (НУБА), и други видове масово разпространени отпадъци, както и други количествени и/или качествени цели, които се отнасят за схемата за разширена отговорност на производителя.“

§11. В чл. 14 се създават ал. 9 -14:

„(9) Лицата по ал. 1 финансират разходите за функционирането на системите по чл. 15 и за предоставяне на услугите по управление на отпадъците, които се определят по прозрачен начин между заинтересованите страни, при спазване на принципа за ефективност.

(10) Минималните разходи, които се покриват от лицата по ал. 1 и/или критериите за определяне на възнаграждението към лицата по ал. 2, т. 2 се определят в наредбите по чл. 13, ал. 1.

(11) В наредбите по чл. 13, ал. 1 се определят и случаите, в които възнагражденията, които лицата по ал. 1 заплащат на организацията по оползотворяване, се диференцират по отношение на отделните продукти или групи от сходни продукти, като отчитайки тяхната устойчивост, пригодност за ремонтиране, пригодност за повторна употреба и рециклиране, както и наличието на опасни вещества.

(12) Организациите по оползотворяване оповестяват на интернет страницата си минимум следната информация:

1. режим на собственост и членство;

2. размер на определено възнаграждение за пуснати на пазара продукти, в брой или тон;

3. процедура за избор на оператори по управление на отпадъците;

4. постигане на целите на членовете на организацията по оползотворяване.

(13) Лицата, изпълняващи задълженията си индивидуално, притежаващи разрешение по чл. 81 оповестяват на интернет страницата си информацията по ал. 12, т. 3 и 4.

(14) При предоставянето на информация на обществеността съгласно aл. 12 и 13 следва да се запази поверителност на търговска или промишлена информация, в т.ч. и когато такава поверителност е предвидена в закон или акт на Европейския съюз.“

§ 12. Създава се чл. 14а:

„Чл. 14а. (1) Лице по чл. 14, ал. 1, със седалище в друга държава - членка на ЕС, което пуска на пазара на Република България продукти, след употреба на които се образуват масово разпространени отпадъци, определени с наредбите по чл. 13, ал. 1, може да назначи с писмен договор юридическо или физическо лице със седалище, съответно с постоянен адрес, на територията на страната в качеството му на упълномощен търговски представител, който да изпълнява задълженията му по закона и подзаконовите нормативни актове по неговото прилагане, произтичащи от разширената отговорност на производителя.

(2) Един и същи упълномощен търговски представител може да представлява няколко различни лица по ал. 1 за различни видове продукти.“

§13. В чл. 18, ал. 2 след второто изречение се добавя:

„Докладите включват минимум фактически констатации относно:

1. финансово управление, включително спазването на изискванията на чл. 14, ал. 9 и 10;

2. качеството на данните, събирани и съобщавани в съответствие с изискванията на глава четвърта, раздел I и с изискванията на Регламент (ЕО) № 1013/2006.“

§14. В чл. 19, ал. 3 се правят следните изменения и допълнения:

1. В т.6 след думата „пластмаси“ се поставя запетая думата „и“ се заличава и след думата стъкло се добавя „и текстил“.

2. Точка 9 се изменя така:

„9.организирането на разделно събиране на опасните битови отпадъци извън обхвата на наредбите по чл. 13, ал. 1 и предаването им за оползотворяване и/или обезвреждане, като спазва разпоредбите на чл. 1, ал. 3 и чл. 6“

3. В т. 10 след думата „разграждане“ се добавя „като битовите биоразградими отпадъци се разделят и рециклират при източника, или се събират разделно и не се смесват с други видове отпадъци;“

§15. Член 30 се изменя така:

„Чл. 30. (1) Лицата, при чиято дейност се образуват, събират, транспортират и/или третират отпадъци, предприемат необходимите мерки за подготовка за повторна употреба, рециклиране или други дейности по оползотворяване на отпадъците в съответствие с йерархията за управление на отпадъците по чл. 6, ал. 1 и при спазване на изискванията на чл. 1, ал. 3.

(2) Когато е необходимо за спазването разпоредбата на ал. 1 и за улесняване или подобряване на подготовката за повторна употреба, рециклирането или другите дейности по оползотворяване, отпадъците се събират разделно, и не се смесват с други отпадъци или други материали с различни свойства.

(3) Изключения от изискването по ал. 2 сe допускат при условията на този закон или наредбите по чл. 13, ал. 1, ако е изпълнено поне едно от следните условия:

1.съвместното събиране на някои видове отпадъци не засяга техния потенциал да бъдат подложени на подготовка за повторна употреба, рециклиране или други дейности по оползотворяване в съответствие с чл. 6, ал. 1 и след приключване на тези дейности води до резултати с подобно качество на това, което се постига при разделното събиране;

2.разделното събиране на отпадъци не дава най-благоприятните за околната среда резултати, като се има предвид цялостното въздействие върху околната среда от управлението на съответните потоци от отпадъци;

3.разделното събиране не е технически осъществимо, предвид добрите практики при събирането на отпадъците;

4.разделното събиране би довело до несъразмерни икономически разходи, като се имат предвид:

а) разходите във връзка с вредните въздействия върху околната среда и човешкото здраве вследствие на смесеното събиране и третиране на отпадъците;

б) потенциалът за подобрения на ефикасността при събирането и третирането на отпадъците;

в) приходите от продажбата на вторични суровини;

г) прилагането на принципа „замърсителят плаща“ и разширената отговорност на производителя.

(4) Изключенията по предходната алинея могат да се преразглеждат, като се вземат предвид добрите практики при разделното събиране на отпадъците и други достижения в управлението на отпадъците.

(5) Забранява се изгарянето на отпадъците по чл. 31 и чл. 34, които се събират разделно с цел тяхната подготовка за повторна употреба и рециклиране, с изключение на отпадъците, образувани от последващите действия по третирането на разделно събраните отпадъци, за които изгарянето дава най-благоприятни за околната среда резултати съгласно йерархията на отпадъците по чл. 6, ал. 1.

(6) Преди или по време на оползотворяването на отпадъците се предприемат необходимите мерки за премахване на опасните вещества, смеси и компоненти от опасни отпадъци с оглед на тяхното третиране съгласно изискванията на чл. 6, ал. 1 и на чл. 1, ал. 3.

(7) Министърът на околната среда и водите изготвя доклад за прилагането на ал. 1- 6 по отношение на битовите отпадъци и биоотпадъците, в т.ч. за териториалния обхват на разделното събиране и обхвата по отношение на материалите, както и за наличните изключения по ал. 3.

(8) Когато не е предприето оползотворяване на отпадъците в съответствие с разпоредбата на ал. 1, лицата, при чиято дейност се образуват и/или третират отпадъци, предприемат необходимите мерки за екологосъобразно обезвреждане на отпадъците в съответствие с разпоредбите на чл. 1, ал. 3 относно опазването на човешкото здраве и околната среда.“

§16. Чл. 31 се изменя така:

„Чл. 31. (1) Системите за разделно събиране, повторна употреба, рециклиране и оползотворяване на битови отпадъци осигуряват като минимум изпълнението на следните цели:

1. най-късно до 1 януари 2020 г. подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на не по-малко от 50 на сто от общото тегло на тези отпадъци;

2. най-късно до 31 декември 2020 г. ограничаване на количеството депонирани биоразградими битови отпадъци до 35 на сто от общото количество на същите отпадъци, образувани в Република България през 1995 г.

3. най-късно до:

а) 31 декември 2025 г. подготовката за повторна употреба и рециклирането на битови отпадъци най-малко до 55 % от общото тегло на тези отпадъци;

б) най-късно до 31 декември 2030 г. подготовката за повторна употреба и рециклирането на битови отпадъци най-малко до 60 % от общото тегло на тези отпадъци;

в) най-късно до 31 декември 2035 г. подготовката за повторна употреба и рециклирането на битови отпадъци най-малко до 65 % от общото тегло на тези отпадъци;

4. най-късно до 31 декември 2035 г. количеството на депонираните битови отпадъци да бъде намалено до 10 % или по-малко от общото количество образувани битови отпадъци (по тегло).

(2) Целите по ал. 1, т.3 и 4 се постигат поетапно съгласно сроковете, определени в § 15 от преходните и заключителните разпоредби.

(3) Във всеки от регионите по чл. 49, ал. 9 целите по ал. 1 се изпълняват съвместно от всички общини в региона, в съответствие с решението по чл. 26, ал. 1, т. 6.

(4) За изчисляване на целите по ал.1, т.3 се взема предвид:

1. теглото на образуваните битови отпадъци, които са подготвени за повторна употреба или са рециклирани през дадена календарна година;

2. теглото на подготвените за повторна употреба битови отпадъци като теглото на продуктите или компонентите на продукти, които са се превърнали в битови отпадъци и са били подложени на всички необходими дейности по проверка, почистване или ремонт, така че повторната им употреба да е възможна без допълнително сортиране или предварително третиране;

3. теглото на рециклираните битови отпадъци като теглото на отпадъците, които, след като са били подложени на всички необходими дейности по проверка, сортиране и други предварителни дейности по отстраняване на отпадъчни материали, които не са обект на по-нататъшно третиране, и за да се гарантира висококачествено рециклиране, се включват в процес на рециклиране, при което отпадъчните материали фактически се преработват в продукти, материали или вещества.

(5) Количеството на отпадъчните материали, които са престанали да бъдат отпадъци в резултат на подготвителни дейности, преди да бъдат преработени, може да се отчита като рециклирано, стига тези материали да са предназначени за последваща преработка в продукти, материали или вещества, които да бъдат използвани за първоначалната им цел или за други цели. Въпреки това престаналите да бъдат отпадъци материали, предназначени да бъдат използвани като гориво или други средства за получаване на енергия или за изгаряне, насипване или депониране, не се отчитат за постигане на целите на рециклирането.

(6) За изчисляване на това дали са постигнати целите по ал.1, т.3, може да се вземе предвид рециклирането на метали, отделени след изгаряне на битови отпадъци, при условие че рециклираните метали отговарят на определени критерии за качество, приети с акт за изпълнение на ЕК.

(7) Отпадъците, изпращани към друга държава членка за целите на подготовка за повторна употреба, рециклиране или насипване във въпросната друга държава членка, се вземат предвид с оглед на постигането на целите по ал.1, т.3 само от страна на държавата членка, в която отпадъците са образувани.

(8) Отпадъците, изнасяни извън Европейския съюз предназначени за подготовка за повторна употреба или рециклиране, се вземат предвид за постигането на целите ал.1, т.3, само ако са изпълнени изискванията на наредбата по чл.43, ал.5, в съответствие с Регламент (ЕО) № 1013/2006, износителят може да докаже, че при превоза на отпадъците са спазени изискванията на посочения регламент и че третирането на отпадъците извън ЕС е било извършено при условия, които са приблизително равностойни на изискванията на съответното законодателство на ЕС в областта на околната среда.

(9) За изчисляване на целите по ал.1, т. 4 се взема предвид:

1. теглото на битовите отпадъци, образувани и предназначена за депониране, се изчислява за дадена календарна година;

2.теглото на отпадъците от действия по третиране преди рециклирането или друго оползотворяване на битови отпадъци, като например сортиране или механично биологично третиране, които впоследствие се депонират, се включва в теглото на битовите отпадъци, докладвани като депонирани;

3.теглото на битовите отпадъци, които влизат в дейности по обезвреждане чрез изгаряне, и теглото на отпадъците, образувани при дейности по стабилизиране на биоразградимата част от битовите отпадъци, за да бъдат впоследствие депонирани, се докладва като депониране;

4. теглото на отпадъците, образувани по време на дейности по рециклиране или други дейности по оползотворяване на битови отпадъци, които впоследствие се депонират, не се включва в теглото на битовите отпадъци, докладвани като депонирани.

(10) Когато в съответствие с Регламент (ЕО) № 1013/2006 на Европейския парламент и на Съвета битовите отпадъци се изпращат в друга държава членка или се изнасят от Съюза за целите на депонирането, те се включват в общото количество на всички депонирани отпадъци от страна на държавата членка, в която са събрани отпадъците.

§17. В чл. 32, ал.3 се отменя.

§18. В чл. 35, ал. 2, т. 6 след съкращението „(ЕЕО)“ се поставя запетая и се добавя „обувки и текстил,“.

§19. В чл. 43 се правят следните изменения::

1. Алинея 2 се изменя така:

„(2) Редът и начинът за изчисляване и определяне размера на обезпеченията и отчисленията, изисквани при депониране на отпадъци по глава четвърта, раздел IV, както и за изчисляване изпълнението на целите по чл. 31, ал. 1 и разпределението им спрямо регионите по чл. 49, ал. 9 се определят с наредба на министъра на околната среда и водите, съгласувана с министъра на финансите.“

2. Алинеи 5 и 6 се изменят така:

„(5) Изискванията към дейностите по събиране и третиране на биоотпадъци се определят с наредба на Министерския съвет.

(6) Изискванията към дейностите по оползотворяване на утайки от пречистване на отпадъчни води в земеделието се определят с наредба на Министерския съвет.“

§20. В чл. 44, ал. 7, след думата „отпадъци“ се поставя запетая и се добавя „и лицата по чл. 14а“.

§21. В чл. 45 се правят следните изменения и допълнения:

1. В ал. 1:

а) Създава се нова т. 5:

„5. лицата, които пускат на пазара обувки и текстил;“

б) Досегашните т. 5 - 11 стават съответно 6 - 12.

в.) Създава се т. 13:

„13. упълномощените търговски представители по чл. 14а.“

2. В ал. 2, т. 4 думите „по ал. 1, т. 2 – 5“, се заменят с „по ал. 1, т. 2 – 6“.

3. Създава се ал. 11:

„(11) В регистъра по ал. 1, т. 13 се вписват и:

1. името на лицето по чл. 14, ал. 1, което се представлява, съответно фирмата, ЕИК или еквивалентен номер и адрес на управление;

2. вида на продуктите на лицето по т. 1, които се пускат на пазара.“

§22. В чл. 47 след думите „по чл. 45, ал. 1“ се добавят „и лицата по чл. 14а“.

§23. В чл. 48 се правят следните изменения и допълнения:

1. Алинея 8 се изменя така:

„(8) Воденето на публичните регистри по чл. 45, ал. 1, отчетността и предоставянето на информация се извършва съгласно наредбите по чл. 13, ал. 1 и чл. 48, ал. 1, и в случаите, определени в тях чрез Национална информационна система „Отпадъци" (НИСО), поддържана от ИАОС.“

2. Създава се ал. 9:

„(9) Данните относно отпадъците, от промишлените оператори се включват в Европейския регистър за изпускането и преноса на замърсители, създаден по Регламент (ЕО) № 166/2006 на Европейския парламент и на Съвета от 18 януари 2006 г. за създаване на Европейски регистър за изпускането и преноса на замърсители и за изменение на директиви 91/689/ЕИО и 96/61/ЕО на Съвета.“

§24. В чл.49 се правят следните изменения и допълнения:

1. В ал. 4:

а) В точка 2 след думите „съществуващите схеми за събиране на отпадъци и основни инсталации и съоръжения за обезвреждане и оползотворяване, включително всякакви специални договорености за отработени масла, опасни отпадъци или потоци от отпадъци“ се вмъкват думите „отпадъци, съдържащи значително количество критични суровини“

б.) Точка 6 се изменя така:

„6. мерки за популяризиране на дейности по подготовка за повторна употреба, по-специално чрез насърчаване създаването на мрежи за подготовка за повторна употреба и ремонт и оказването на подкрепа за такива мрежи, чрез улесняване, когато е съвместимо с правилното управление на отпадъците, на техния достъп до отпадъци, съхранявани в схеми или инсталации за събиране, които са пригодни за подготовка за повторна употреба, но не са предназначени за подготовка за повторна употреба в тези схеми или инсталации, и чрез популяризиране използването на икономически инструменти, критерии за обществени поръчки, количествени цели или други мерки;“

в) Създава се т. 22:

„22. мерки за недопускане депонирането на:

а) разделно събрани битови отпадъци и био отпадъци, с цел подготвянето им за повторна употреба и рециклиране, с изключение на отпадъците от последващите действия по третирането на разделно събраните отпадъци, за които депонирането дава най-благоприятни за околната среда резултати в съответствие с йерархия за управление на отпадъците по чл. 6, ал. 1.

б) всички битови отпадъци, годни за рециклиране или друго оползотворяване, с изключение на отпадъци, за които депонирането дава най-благоприятни за околната среда резултати в съответствие с йерархия за управление на отпадъците по чл. 6, ал. 1 от 01.01.2030 г.“

г) Създава се т. 23:

23. мерки за борба с и предотвратяване на всички форми на нерегламентирано изхвърляне на отпадъци и за почистване на всички видове нерегламентирано изхвърлени отпадъци.

2. Алинеи 7 и 8 се изменят така:

„(7) Планът по ал.1 предвижда подходящи мерки за насърчаване на разработването на продукти и компоненти на продукти, за да се намали въздействието им върху околната среда и образуването на отпадъци в процеса на производство и последваща употреба на продуктите, както и за да се гарантира, че оползотворяването и обезвреждането на продуктите, които са се превърнали в отпадъци, се извършват в съответствие с йерархия за управление на отпадъците по чл. 6, ал. 1 и с цел защита на човешкото здраве и околната среда.

(8) Мерките по ал.7 насърчават разработването, производството и предлагането на пазара на продукти и компоненти на продукти, които са подходящи за многократна употреба, съдържат рециклирани материали, са устойчиви от техническа гледна точка и могат лесно да бъдат ремонтирани и които, след като са станали отпадъци, са подходящи за подготовка за повторна употреба и рециклиране, за да се улесни доброто прилагане на йерархия за управление на отпадъците по чл. 6, ал. 1. При тези мерки се отчита въздействието на продуктите през целия им жизнен цикъл и когато е целесъобразно, потенциалът за многократно рециклиране.“

§25. В чл.50 се създават ал. 5 - 7:

„(5) С мерките за предотвратяване образуването на отпадъци се:

1. насърчават и подпомагат устойчивите модели на производство и потребление;

2. насърчават проектирането, производството и използването на продукти, които позволяват ефективно използване на ресурсите и които са трайни (включително по отношение на жизнения цикъл и липсата на планирано остаряване), могат да бъдат ремонтирани, повторно употребявани и актуализирани;

3. набелязват продукти, съдържащи суровини с критично значение, така че да се предотврати превръщането на тези материали в отпадъци;

4. насърчава повторната употреба на продукти и създаването на системи за популяризиране на дейностите по ремонт и повторна употреба, включително и по-специално на електрическо и електронно оборудване, текстил, мебели, опаковки, както и строителни материали и продукти;

5. насърчава, когато е целесъобразно, и без да се засягат правата върху интелектуалната собственост, наличността на резервни части, инструкции за използване, техническа информация или други инструменти, оборудване или софтуер, даващи възможност за ремонт и повторна употреба на продуктите, без да се излагат на риск качеството и безопасността им;

6. намалява образуването на отпадъци при процеси, свързани с промишленото производство, добива на минерали, производството, строителството и разрушаването, като се отчитат най-добрите налични техники;

7. намалява образуването на хранителни отпадъци в първичното производство, преработването и промишленото производство, при търговията на дребно и разпространението по друг начин на храни, в ресторантите и заведенията за хранене, както и в домакинствата, като принос към Целта за устойчиво развитие на Организацията на обединените нации за намаляване с 50 % на разхищението на храни на глава от населението в световен мащаб при търговията на дребно и потреблението, както и намаляване на загубите на храни по веригите за производство и доставки до 2030 г;

8. насърчава даряването на храни и други форми на преразпределение на продукти за консумация от човека, като се дава приоритет на храните за употреба от хората пред фуражните продукти и преработката в нехранителни продукти;

9. намалява образуването на отпадъци, по-специално на такива, които не са пригодни за подготовка за повторна употреба или рециклиране;

10. идентифицират продуктите, които са основни източници на нерегламентирано изхвърляне на отпадъци, по-специално в природната и морската среда, и се предприемат подходящи мерки за предотвратяване и намаляване на изхвърлянето на такива продукти; когато това задължение се изпълня чрез пазарни ограничения, се гарантира, че тези ограничения са пропорционални и недискриминационни;

11. цели спиране на образуването на морски отпадъци като принос към Целта за устойчиво развитие на Организацията на обединените нации за предотвратяване и значително намаляване на всякакъв вид замърсяване на морската среда; и

12. разработват и подпомагат информационни кампании за повишаване на осведомеността относно предотвратяването и нерегламентираното изхвърляне на отпадъци.

(6) Изпълнителната агенция по околна среда и Националният статистически институт (НСИ) извършват мониторинга и оценката на прилагането на мерките относно повторната употреба на отпадъците, които се измерват въз основа на обща методика, въведена с акт за изпълнение на ЕК.

(7) Изпълнителната агенция по околна средаи НСИ извършват мониторинга и оценката на прилагането на мерките относно предотвратяване на хранителните отпадъци, които се измерват въз основа на методика, въведена с акт за изпълнение на ЕК.“

§26. В чл. 51 се създават ал. 4 и 5:

„(4) При прилагане на ал. 1 се осъществява мониторинг и се оценява прилагането на мерките по чл. 50, ал. 3 за:

1. повторната употреба на отпадъците, която се измерва въз основа на обща методика, приета с акт на Европейската Комисия по чл. 9, параграф 7 от Директива 2008/98/ЕО;

2. предотвратяване на хранителните отпадъци, като се измерват нивата на хранителните отпадъци въз основа на методика, приета с акт на Европейската Комисия по чл. 9, параграф 8 от Директива 2008/98/ЕО.

(5) Когато е приложимо, органът по ал. 2 разработва план за изпълнение по приложение № 6 в случаите по § 3, ал. 2, т. 9 от допълнителните разпоредби и по приложение № 7 в случаите по § 3, ал. 2, т. 10 от допълнителните разпоредби.“

§27. В чл.52 се създава ал.11:

„(11) Кметовете на общините във всеки от регионите по чл.49, ал.9 извършват на всеки 5 години морфологичен анализ на състава и количеството на битовите отпадъци, образувани на територията на съответната община, съгласно методика, утвърдена със заповед на министъра на околната среда и водите.“

§28. В чл. 53 се правят следните допълнения:

1. В ал. 1 след думата „изискванията“ се добавя „на закона и“.

2. Създават се ал. 3 и 4 както следва:

„(3) В програмите по ал. 1 се включват мерки за:

1. провеждането на редовен диалог между заинтересованите страни, участващи в изпълнението на схемите за разширената отговорност на производителя, включително производителите и дистрибуторите, частните или публичните оператори, действащи в областта на отпадъците, кметовете на общини, юридическите лица с нестопанска цел, и ако е приложимо предприятията по Закона за предприятията на социалната и солидарна икономика, мрежите за повторна употреба и за ремонт, както и операторите, осъществяващи подготовка за повторна употреба;

2. предоставяне на подходяща информация на населението относно мерките за предотвратяването на отпадъци, центровете за повторна употреба и подготовка за повторна употреба, системите за обратно изкупуване и за събиране на отпадъци и предотвратяването на нерегламентираното изхвърляне на отпадъци;

3. предоставяне на подходяща информация, и когато е възможно стимули, в т.ч. и икономически за притежателите на отпадъци за предаването на техните отпадъци на системи за разделно събиране;

4. мерки за еднакво третиране на производителите на продукти, независимо от техния произход или размер, без да се създава непропорционална регулаторна тежест, включително за малките и средните предприятия, произвеждащи малки количества продукти.

(4) Алинея 3, т. 4 не се прилага за лицата по чл. 14, ал. 2, изпълняващи задълженията си индивидуално.“

§29. Член 54 се изменя така:

„Чл. 54. Разходите за управление на отпадъците, в т.ч. за необходимата инфраструктура и за нейното функциониране, са за сметка на:

1. първоначалния причинител на отпадъците или настоящия, или предишния притежател на отпадъците и/или

2. лицата, пускащи на пазара продукти, след употребата на които се образуват масово разпространени отпадъци, в случаите, определени с този закон.“

§30. В чл.64, ал. 5 се създават т. 3 и 4:

„3. с 50 на сто за целите за повторна употреба и рециклиране по чл. 31, ал. 1, т.3-5 съгласно сроковете в §15, ал.2 ;

4. с 50 на сто за целите за намаляване на депонираните битови отпадъци, съгласно сроковете в §15, ал.3“.

§31. В чл.69, ал.1, т.2 се отменя.

§32.В чл. 70, ал. 3думите „обществен достъп на заявлението“ се заменят с „на интернет страниците си обществен достъп до заявлението за предоставяне на коментари.“.

§33.В чл.78, ал.4, т.1 се отменя.

§34. В чл.81, ал.4, т.1 се отменя.

§35. В чл. 82, ал. 1, т. 2 след думите „отработени масла“ се добавя „и отпадъци от обувки и текстил“.

§36. Създава се чл. 84а:

„Чл. 84а. (1) Организацията по оползотворяване на отпадъци от обувки и текстил представя към заявлението по чл. 81, ал. 2 сключени предварителни писмени договори с не по-малко от 10 общини, с които се гарантира предоставяне на разделно събиране на население не по-малко от 1 000 000 жители.

(2) Договорите по ал. 1 трябва да отговарят на минималните критерии и изискванията, определени с наредбата по чл. 13, ал. 1 за съответния вид масово разпространени отпадъци.

(3) Организацията по оползотворяване представя на съответната община предложение за подписване на договора по ал. 2.

(4) Кметът на общината подписва договор само с една организация по оползотворяване на отпадъци от обувки и текстил. Изключение правят Столичната община и градовете с население над 300 000 души с районно деление.“

§ 37. Чл. 85 се правят следните изменения и допълнения:

1. В ал. 1 след думите „на отпадъци от опаковки“ се добавя „и организацията по оползотворяване на отпадъци от обувки и текстил,“ и след думите „по чл. 84, ал. 1“ се поставя запетая и се добавя „съответно по чл. 84а, ал. 1.“.

2. В ал. 2 думите „оползотворяване на отпадъци от опаковки“ се заменят с „чл. 84, ал. 1 и чл. 84а, ал. 1“

3. В ал. 3 думите „Организацията по оползотворяване на отпадъци от опаковки уведомява“ се заменят с „Организациите по ал. 2 уведомяват“.

§38. В чл.104 се правят следните изменения и допълнения:

1. В ал.1 думите „изпълнителния директор на ИАОС“ се заменят с “директора на РИОСВ, на чиято територия е седалището на лицето“.

2. Алинея 4 се изменя така:

«(4) В 15-дневен срок от подаване на заявлението по ал. 1 или от отстраняване на нередовностите по ал. 3, директорът на РИОСВ уведомява изпълнителният директор на ИАОС или оправомощено от него длъжностно лице да впише в регистъра лицето по ал. 1.»

§39. В чл. 114 се правят следните изменения и допълнения:

1. В т. 1 накрая се поставя запетая и се добавя „както и на членовете на организациите по оползотворяване“.

2. Създава се т. 3:

„3. спазването на задълженията на лицата по чл. 14, ал. 1 по този закон и подзаконовите нормативни актове по неговото прилагане.“

§40. В чл. 115, т. 1 накрая се поставя запетая се добавя „както и изпълнение на задълженията им по закона и подзаконовите нормативни актове по неговото прилагане, произтичащи от разширената отговорност на производителя.

§41. В § 1 от допълнителните разпоредби се правят следните изменения и допълнения:

1. Точка 2 се изменя така:

„2. Биоотпадъци" са биоразградими отпадъци от парковете и градините, хранителни и кухненски отпадъци от домакинствата, офисите, ресторантите, търговията на едро, столовете, заведенията за обществено хранене и търговските обекти за търговия на дребно, както и подобните отпадъци от предприятията на хранително-вкусовата промишленост.“

2. Точка 4 се изменя така:

„4. „Битови отпадъци“ са:

а) смесени отпадъци или разделно събирани отпадъци от домакинства, включително хартия и картон, стъкло, метали, пластмаса, биологични отпадъци, дървесина, текстил, опаковки, отпадъци от електрическо и електронно оборудване, отпадъци от батерии и акумулатори, както и обемни отпадъци, включително дюшеци и мебели;

б) смесени отпадъци или разделно събирани отпадъци от други източници, когато тези отпадъци са сходни по естество и състав с отпадъците от домакинства;

Битовите отпадъци не включват отпадъците от производството, селското стопанство, горското стопанство, рибарството, септичните ями и канализационната система и от третирането на отпадъчните води, включително утайки от пречистване на отпадъчни води, излезли от употреба моторни превозни средства или отпадъци от строителство и разрушаване.

Това определение не засяга разпределението на отговорностите за управлението на отпадъците между публичните и частните субекти.“

3. Точка 10 се изменя така:

„10. „Насипване“ е дейност по оползотворяване, при която подходящи неопасни отпадъци се използват за рекултивационни цели в разкопани участъци или за инженерни цели в ландшафтното устройство. Отпадъците, използвани за насипване, трябва да заместват неотпадъчни материали, да са подходящи за гореспоменатите цели и да се ограничават до количеството, което е абсолютно необходимо за постигане на тези цели.“.

4. Точка 14 се изменя така:

„14. „Оползотворяване на материали“ е всяка дейност по оползотворяване, с изключение на оползотворяването на енергия и преработването в материали, които ще се използват като горива или други средства за получаване на енергия. То включва и подготовката за повторна употреба, рециклирането и насипването.“

5. В т. 28, б. „в“ думата „вредни“ се заменя с „опасни“ .

6. В т. 33 накрая на изречението се поставя запетая и се добавя: „в т.ч. и чрез средства за комуникация от разстояние в съответствие с чл. 49, ал. 1 от Закона за защита на потребителите, за договорите, сключвани от разстояние.“

7. Точка 35 се изменя така:

„35. „Схема за разширена отговорност на производителя“ означава набор от мерки, предприети, с цел да гарантират, че производителите на продукти носят финансова отговорност или финансова и оперативна отговорност за управлението на отпадъците като етап от жизнения цикъл на продукта след превръщането му в отпадък.“

8. Точка 46 се изменя така:

„46. "Управление на отпадъците" са събирането, транспортирането, обезвреждането и оползотворяването (включително сортирането) на отпадъците, включително осъществяваният контрол върху тези дейности, следексплоатационните грижи за депата, както и действията, предприети в качеството на търговец или брокер.“

9. Създават се т. 49 -51:

“49. „Неопасни отпадъци“ са отпадъци, които не попадат в приложното поле на т. 12.

50. „Отпадъци от строителство и разрушаване“ са отпадъци, образувани в резултат на дейности по строителство и разрушаване.

51. „Хранителни отпадъци“ са всички храни съгласно чл. 2 от Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, от 01 февруари 2002 г., стр. 1), които са се превърнали в отпадъци.“

§42. В § 2 от допълнителните разпоредби се създават т. 14 и 15:

„14. Директива (ЕС) 2018/851 на Европейския парламент и на Съвета от 30 май 2018 г. за изменение на Директива 2008/98/ЕО относно отпадъците;

15. Директива (ЕС) 2018/850 на Европейския парламент и на Съвета от 30 май 2018 година за изменение на Директива 1999/31/ЕО относно депонирането на отпадъци.“

§43. В § 3, ал. 2 от допълнителните разпоредби се правят следните изменения и допълнения:

1. Създава се т. 1а:

„1а. нотифициране на критериите по чл. 4, ал. 2 и 3, с изключение на критериите, определени с акт на Европейската комисия;“

2. Досегашна т. 2 се изменя така:

„2. нотифициране на критериите по чл. 5, ал. 2, в случаите когато не са определени критерии на ниво Европейски съюз, които да бъдат прилагани за целта;“

3. Създават се т. 6а-6д:

„6а. докладване по електронен път на данните относно изпълнението на целите по чл. 31, ал. 1, и чл. 32 за всяка календарна година, в срок от 18 месеца, считано от края на годината на докладване, за която са събрани данните, във формат, определен с акт на Европейската комисия по чл. 37, параграф 7 от Директива 2008/98/ЕО;

6б. докладване по електронен път на данните относно изпълнението на чл. 51, ал. 4, т. 1 и 2 за всяка година, в срок от 18 месеца, считано от края на годината на докладване, за която са събрани данните, във формат, определен с акт на Европейската комисия по чл. 37, параграф 7 от Директива 2008/98/ЕО;

6в. докладване по електронен път на данните относно данните за всяка календарна година относно минерални или синтетични смазочни или промишлени масла, пуснати на пазара, и относно разделно събираните и третирани отработени масла, съобразно изискванията на наредбата по чл. 13, ал. 1, за всяка година, в срок от 18 месеца, считано от края на годината на докладване, за която са събрани данните, във формат, определен с акт на Европейската комисия по чл. 37, параграф 7 от Директива 2008/98/ЕО;

6г. представяне на доклад към букви “a” – “в” за проверка на качеството и доклад относно мерките, предприети по чл. 31в, ал. 6 и на доклад по чл. 11а, параграф 3 от Директива 2008/98/ЕО, включително подробна информация относно процента на средни загуби, когато е приложимо.

6д. докладване по електронен път на данните за количествата образувани хранителни отпадъци по методика и формат, установени в Решение (ЕС) 2019/1597 на Комисията от 3 май 2019 година за допълнение на Директива 2008/98/ЕО на Европейския парламент и на Съвета по отношение на обща методика и минимални изисквания за качество за еднаквото измерване на количествата хранителни отпадъци и Решение (ЕС) 2019/2000 НА КОМИСИЯТА от 28 ноември 2019 година за установяване на формат за докладване на данни за хранителните отпадъци и за представяне на доклада за проверка на качеството в съответствие с Директива 2008/98/ЕО на Европейския парламент и на Съвет.“

4. Създава се т. 8:

“8. предоставяне на доклада по чл. 30, ал. 7 до 31 декември 2021 г.“

§ 44. Създава се нов §4 както следва:

"§ 4. Изпълнителният директор на Националния статистически институт предоставя на Министъра на околната среда и водите информацията по §3, ал. 2, т. 6д до 31 май всяка календарна година."

§45. В преходни и заключителни разпоредби се правят следните изменения и допълнения:

1. В §15 се правят следните изменения

а.) Досегашният текст става ал. 1.

б.) Създават се ал. 2 - 7:

„(2) Целите по чл. 31, ал. 1, т. 3 за подготовката за повторна употреба и рециклирането на битови отпадъци, се постигат поетапно като нарастват всяка година с по 1%.

(3) Министърът на околната среда и водите може да вземе решение за отлагане постигането на целта по чл.31, ал.1, т.3 до 2040 г., като минимално допустимото изпълнение се намалява до 50 % за 2025, 55 % за 2030 и 60 % за 2035 г.

(4) След вземане на решението по ал. 3, министърът на околната среда и водите нотифицира Европейската комисия в следните срокове: съответно до 31 декември 2022 г., 31 декември 2027 г. и до 31 декември 2032 г, като прилага план за изпълнение, който съдържа най-малко следното:

1. оценка на минали, настоящи и прогнозни проценти на рециклиране, депониране и други видове третиране на битовите отпадъци и на потоците, от които се състоят;

2. оценка на прилагането на Националния план за управление на отпадъците и програмата за предотвратяване на образуването на отпадъци по чл.49 и чл.50;

3. причините, поради които се счита, че България не може да постигне целта, установена в член 31, ал.1, т.3и оценка на удължаването на срока, необходим за постигането на тази цел;

4. мерките, необходими за постигане на целите по 31, ал.1, т.3, в рамките на удължения срок, включително подходящи икономически инструменти и други мерки, за да се предоставят стимули за прилагането на йерархията за управление на отпадъците по чл. 6, ал. 1 и приложение IVа;

5. график за прилагането на мерките, определени в точка 4, включително задължените лица за тяхното изпълнениеи оценка на индивидуалния им принос за постигането на целите, приложими в случай на удължаване на срока;

6. информация относно финансирането на управлението на отпадъците в съответствие с принципа „замърсителят плаща“;

7. мерки за подобряване на качеството на данните, когато е целесъобразно, с оглед на по-добро планиране и мониторинг на изпълнението на плана.

(5) Целите по чл. 31, ал. 1, т. 4 за намаляване на количеството на депонирани битови отпадъци, се прилагат, както следва:

1. до 31 декември 2025г. - най-малко до 50 на сто от общото им тегло;

2. до 31 декември 2030 г. - най-малко до 30 на сто от общото им тегло.

(6) Министърът на околната среда и водите може да вземе решение за отлагане постигането на целта по чл.31, ал.1, т.4 до 2040 г., като максимално допустимото количество на депонираните битови отпадъци до 2035 г. се увеличава до 25 % от общото количество образувани битови отпадъци (по тегло).

(7) След вземане на решението по ал. 6, министърът на околната среда и водите нотифицира Европейската комисия най-късно до 31 декември 2033 г. г, като прилага план за изпълнение, който съдържа най-малко следното:

1. оценка на минали, настоящи и прогнозни проценти на рециклиране, депониране и други видове третиране на битовите отпадъци и на потоците, от които се състоят;

2. оценка на прилагането на плановете за управление на отпадъците и програмите за предотвратяване на образуването на отпадъци в съответствие с чл.49 и чл.50;

3. причините, поради които се счита, че не би могло да бъде постигне съответната цел, посочена в чл.31,ал.1 т.4, в рамките на определения срок, и оценка на допълнителния срок, необходим за постигането на тази цел;

4. мерките, необходими за постигане на целите, посочени в чл.31, ал.1,т.4, включително подходящи икономически инструменти и други мерки, за да се предоставят стимули за прилагането на йерархията на отпадъците, както е посочено в чл.6, ал.1 и приложение IVа;

5. график за изпълнението на мерките, определени в т. 4, определяне на органа, компетентен за тяхното изпълнение, и оценка на индивидуалния им принос за постигането на целите, приложими в случай на удължаване на срока;

6. информация относно финансирането за управлението на отпадъците в съответствие с принципа „замърсителят плаща“;

7. мерки за подобряване на качеството на данните, когато е целесъобразно, с оглед на по-добро планиране и мониторинг на изпълнението в сферата на управление на отпадъците.

2. Параграф 21 се отменя.

§46. Приложение 2 се изменя така:

„ПРИЛОЖЕНИЕ II към § 1, т. 13 от Допълнителните разпоредби

ДЕЙНОСТИ ПО ОПОЛЗОТВОРЯВАНЕ

R 1 Използване на отпадъците предимно като гориво или друг начин за получаване на енергия (\* )

R 2 Възстановяване/регенериране на разтворители

R 3 Рециклиране/възстановяване на органични вещества, които не са използвани като разтворители (включително чрез компостиране и други процеси на биологична трансформация) (\*\*)

R 4 Рециклиране/възстановяване на метали и метални съединения (\*\*\*)

С 5 Рециклиране или възстановяване на други неорганични материали (\*\*\*\*)

R 6 Регенериране на киселини или основи

R 7 Оползотворяване на компоненти, използвани за намаляване на замърсяването

R 8 Оползотворяване на компоненти от катализатори

R 9 Повторно рафиниране на масла или друга повторна употреба на масла

R 10 Обработване на земната повърхност, водещо до подобрения за земеделието или околната среда

R 11 Използване на отпадъците, получени в резултат на някоя от дейностите с кодове R 1—R 10

R 12 Размяна на отпадъци за подлагане на някоя от дейностите с кодове R 1—R 11 (\*\*\*\*\*)

R 13 Съхраняване на отпадъци до извършването на някоя от дейностите с кодове R 1—R 12 (с изключение на временното съхраняване на отпадъците на площадката на образуване до събирането им) (\*\*\*\*\*\*)

(\*) Това включва инсталации за изгаряне, предназначени за преработка на твърди битови отпадъци, единствено когато тяхната енергийна ефективност е равна или по-висока от:

1. 0,60 за инсталациите, които са в експлоатация и са получили разрешение съгласно приложимото общностно законодателство преди 1 януари 2009 г.;

2. 0,65 за инсталации, получили разрешение след 31 декември 2008 г., като се използва следната формула:

Енергийна ефективност = CCF x (Ер - (Ef+ Ei)/(0,97 x (Ew + Ef), където:

CCF е корекционен коефициент за климатичните условия, изчислен и закръглен до третия десетичен знак, въз основа на следната формула:

а) CCF за инсталациите, които са влезли в експлоатация и са получили разрешение съгласно действащото законодателство на ЕС преди 1 септември 2015 г.

CCF = 1, ако HDD1>= 3350

CCF = 1,25, ако HDD <= 2150

CCF = - (0,25/1200) x HDD + 1,698, ако 2150 < HDD < 3350

б) CCF за инсталациите, които са получили разрешение след 31 август 2015 г., както и за инсталациите по буква „а" в периода след 31 декември 2029 г.

CCF = 1, ако HDD >= 3350

CCF = 1,12, ако HDD <= 2150

CCF = - (0,12/1200) x HDD + 1,335, ако 2150 < HDD < 3350

Ер е годишното производство на енергия под формата на топлина или електричество. Изчислява се, като енергията под формата на електричество се умножава по 2,6, а енергията под формата на топлина, произведена за търговска употреба, се умножава по 1,1 (GJ/годишно).

Ef е годишното количество енергия, вложена в системата от горива, участващи в производството на пара (GJ/годишно).

Ew е годишното количество енергия, съдържаща се в третираните отпадъци, изчислено въз основа на нетната топлинна стойност на изгаряне на отпадъците (GJ/годишно).

Ei е годишният внос на енергия, като се изключват Ew и Ef (GJ/годишно).

0,97 е коефициент на загубите на енергия, дължащи се на дънната пепел и излъчването.

(Така получената стойност на CCF се закръглява до третия десетичен знак.)

Забележка1. Стойността на HDD (отоплителните денградуси) следва да е средноаритметичната стойност на годишните стойности на HDD за мястото, където е разположена инсталацията за изгаряне, изчислена за период от 20 последователни години преди годината, за която се изчислява CCF. За изчисляването на стойностите на HDD следва да се използва следният метод, възприет от Евростат: HDD е равно на (18 °С - Tm) x d, ако Тт е по-ниска или равна на 15 °С (прагова стойност за включване на отопление), и е равно на нула, ако Тт е по-висока от 15 °С, където Тт е средноаритметичната температура на външния въздух (Tmin + Tmax)/2 за период от d дни. Изчисленията се извършват на еднодневна база (d=1) и се сумират за период - до една година.

Тази формула се прилага в съответствие с референтния документ за най-добрите налични техники за изгаряне на отпадъци.

(\*\*) Това включва подготовка за повторна употреба, газификация и пиролиза чрез използване на компоненти като химични вещества и оползотворяване на органичните материали под формата на насипване.

(\*\*\*) Това включва подготовка за повторна употреба.

(\*\*\*\*) Това включва подготовка за повторна употреба, рециклиране на неорганични строителни материали, оползотворяване на неорганични материали под формата на насипване и почистване на почвата, водещо до оползотворяване на почвата.

(\*\*\*\*\*) При отсъствие на друг подходящ код R, това може да включва предварителни дейности преди оползотворяването, включително предварителна обработка, като, inter alia, разглобяване, сортиране, трошене, уплътняване, пелетизиране, сушене, рязане, кондициониране, преопаковане, разделяне, прегрупиране или смесване преди подлагане на някоя от дейностите с кодове R1—R11.

(\*\*\*\*\*\*) Временно съхраняване означава предварително съхраняване по смисъла на § 1, т. 27 от допълнителните разпоредби.“

§47. Създава се приложение № 4а към чл. 6, ал. 4:

„Приложение № 4а към чл. 6, ал. 4

ПРИМЕРИ ЗА ИКОНОМИЧЕСКИ ИНСТРУМЕНТИ И ДРУГИ МЕРКИ, ПРЕДОСТАВЯЩИ СТИМУЛИ ЗА ПРИЛАГАНЕТО НА ЙЕРАРХИЯТА НА ОТПАДЪЦИТЕ \*

1. Такси и ограничения за депонирането и изгарянето на отпадъци, които стимулират предотвратяването и рециклирането на отпадъците. Депонирането на отпадъци се запазва като най-малко предпочитаният вариант за управление на отпадъците;

2. Схеми „плащаш повече, ако изхвърляш повече“, при които причинителите на отпадъци плащат в зависимост от действителното количество на образуваните отпадъци и предоставят стимули за разделяне при източника на рециклируемите отпадъци както и за намаляване на смесените отпадъци;

3. Данъчни стимули за даряването на стоки, и по-специално храни;

4. Схеми за разширена отговорност на производителя за различните видове отпадъци и мерки за увеличаване на тяхната ефективност, ефективността на разходите и управлението;

5 Схеми за обратно изкупуване и други мерки за насърчаване на ефективното събиране на използвани продукти и материали;

6. Добро планиране на инвестициите в инфраструктура за управление на отпадъците, включително чрез фондовете на ЕС;

7. Устойчиво възлагане на обществени поръчки за насърчаване на по-добро управление на отпадъците, както и на използването на рециклирани продукти и материали;

8. Премахване на субсидиите, които не са в съответствие с йерархията на отпадъците;

9. Използване на данъчни мерки или други средства за насърчаване използването на продукти и материали, годни за повторна употреба или рециклиране;

10. Подкрепа за научни изследвания и иновации в авангардни технологии за рециклиране и преработване;

11. Използване на най-добрите съществуващи техники за третирането на отпадъци;

12. Икономически стимули за регионалните и местните органи, по-специално с цел насърчаване на предотвратяването на отпадъците и по-широкото използване на схеми за разделно събиране, като се избягва подкрепата за депониране и изгаряне;

13. Кампании за повишаване на обществената осведоменост, по-специално по отношение на разделното събиране, предотвратяването на отпадъците и ограничаване на нерегламентираното изхвърляне на отпадъци, и включване на тези въпроси в областта на образованието и обучението;

14. Системи за координация, включително с цифрови средства, между всички компетентни публични органи, участващи в управлението на отпадъците;

15. Насърчаване на постоянен диалог и сътрудничество между всички заинтересовани лица при управлението на отпадъците и насърчаване на доброволните споразумения и докладването на данни от страна на дружествата относно отпадъците.“

§48. В Закона за защита от вредното въздействие на химичните вещества и смеси (Обн. ДВ. бр.10 от 4 Февруари 2000г., изм. ДВ. бр.91 от 25 Септември 2002г., изм. ДВ. бр.86 от 30 Септември 2003г., изм. ДВ. бр.114 от 30 Декември 2003г., изм. ДВ. бр.100 от 13 Декември 2005г., изм. ДВ. бр.101 от 16 Декември 2005г., изм. ДВ. бр.30 от 11 Април 2006г., изм. ДВ. бр.34 от 25 Април 2006г., изм. ДВ. бр.95 от 24 Ноември 2006г., изм. ДВ. бр.82 от 12 Октомври 2007г., изм. ДВ. бр.110 от 30 Декември 2008г., изм. ДВ. бр.63 от 13 Август 2010г., изм. ДВ. бр.98 от 14 Декември 2010г., изм. и доп. ДВ. бр.84 от 2 Ноември 2012г., изм. ДВ. бр.61 от 25 Юли 2014г., изм. и доп. ДВ. бр.102 от 29 Декември 2015г., изм. и доп. ДВ. бр.12 от 3 Февруари 2017г., изм. ДВ. бр.58 от 18 Юли 2017г., изм. и доп. ДВ. бр.53 от 26 Юни 2018г., изм. и доп. ДВ. бр.98 от 27 Ноември 2018г., изм. и доп. ДВ. бр.17 от 26 Февруари 2019г.) се правят следните допълнения:

1. Създава член 21 б1 със следния текст:

„Чл. 21б1 От 5 януари 2021 г. всеки доставчик на изделие, съгласно определението в чл. 3, точка 33 от Регламент (ЕО) № 1907/2006 при първа доставка предоставя по електронен път в базата данни на Европейската агенция по химикали информацията по чл. 33 , параграф 1 от посочения регламент, като за тази цел използва формата и инструментите, предоставени от Агенцията.

(2) След включване на вещество в списъка по чл. 59, пар. 1 от Регламент (ЕО) № 1907/2006, съдържащо се в изделие в концентрация по-голяма от 0,1 тегловни %, информацията по ал. 1 се предоставя при следващата доставка на изделието.

(3) Алинея 1 не се прилага за изделия, необходими за целите на националната сигурност и отбрана, което се удостоверява с документи за предназначението на изделието.

2. В чл. 25, ал. 1 след т. 7 се добавя точка 7а със следния текст:

„ 7а) предоставяне на информация на Европейската агенция по химикали съгласно чл. 21б1, ал. 1 от доставчиците на изделия. “

3. В чл. 35, ал. 1, т. 34 се добавя нова буква з) със следния текст:

„ з) за предоставяне на информация на Европейската агенция по химикали съгласно чл. 21б1, ал. 1. “.

§ 49 Законът влиза от датата на обнародването му в „Държавен вестник“ с изключение на параграф 23, т. 1, б. „а“, т. 2 и 3, и параграфи 36-38, които влизат в сила от 01.06.2021 г.“